<classify> Yanga itacheza na Mwadui FC, Jumatano ijayo kwenye Uwanja wa Kambarage mkoani Shinyanga, ambapo Pluijm, amesema ataendeleza wimbi la ushindi kwa kuifunga timu hiyo inayonolewa na Jamhuri Kihwelo Julio.Akizungumza na gazeti hili, Mholanzi huyo alisema, amekiandaa kikosi chake kwa ajili ya kupambana na timu zote zinazoshiriki ligi ya msimu huu, hivyo hana hofu ya kupambana na Mwadui kwa sababu ana uhakika wa kushinda bila kujali wanacheza uwanja gani.Nawaheshimu wapinzani wetu Mwadui FC, naamini ni timu nzuri ndiyo maana inashiriki Ligi Kuu, tunaenda tukijua mchezo utakuwa mgumu, lakini tumejipanga kuhakikisha tunapata ushindi ingawa bado sijajua kiwango cha uwanja wao, alisema Pluijm.Kocha huyo alisema baada ya kucheza na timu za Simba, Azam FC na Mtibwa Sugar, hakuna timu nyingine ambayo inaweza kuvuruga mwenendo wao wa ushindi walioanza nao katika mechi saba walizocheza tangu kuanza msimu huu.Alisema anajua timu nyingi zinacheza kwa kukamia zinapocheza na Yanga, lakini anajivunia kuwa na kikosi chenye wachezaji wenye upeo mkubwa wa kuelewa, hivyo amekuwa akitumia nguvu ndogo katika kuwaelewesha na kupata ushindi katika mechi zilizopita.Kikosi changu cha msimu huu kinaweza kupata ushindi kwenye uwanja wowote, iwe nyumbani au ugenini kwa hiyo Mwadui wajiandae hofu yangu kubwa katika michezo ya ugenini ni viwanja, ambavyo vimekuwa vikitusumbua na kusababisha kucheza kwa kiwango tofauti, alisema.Baada ya ushindi wa mabao 4-1, dhidi ya Toto Africans juzi Yanga imefikisha pointi 19 na kuendelea kukalia kiti cha uongozi wa Ligi Kuu, kwa kucheza mechi saba bila kupoteza mchezo mmoja.  <topic>: michezo 